《言反江阳寓目灞涘赠易州陆司马诗》
隋代·王胄

游人卖药罢，徐步反江干。行吟灞陵岸，回首望长安。

晨华照城阙，参差复郁盘。千门含日丽，万雉映霞丹。

云开承露掌，吹动相风竿。游童轻薄少，鲜服鵔鸃冠。

花开傅粉晏，尘起副车韩。屡投双飞剑，曾操两色丸。

挂玉要游女，弹珠落矫翰。信美非吾乐，何事久盘桓。

欲动南登咏，还谣北上难。眷言思旧友，徂远路漫漫。

燕陲望楚服，天际与云端。棹发吴涛上，荆歌易水寒。

十年阻风月，万里别金兰。心期竟何许，怀抱日摧残。

容华冉冉谢，衣带朝朝宽。盛宪宁延寿，刘琨自少欢。

宿昔均取舍，同波岂异澜。赠言不尽意，掷笔起长叹。

作者简介：王胄（558～613年），字承基，祖籍琅玡临沂（今山东临沂），生于润州建康城（今江苏南京），王导八世孙。隋朝大臣，文学家。少有逸才，初仕陈朝，陈亡入隋，晋王杨广引为学士。大业初年，为著作佐郎。从征辽东，进授朝散大夫。生性疏率不伦，自恃才高，凌傲时人。杨玄感常与交游，大业九年（613年）杨玄感谋反败亡，潜还江左，被捕坐诛。